Cliff Richard wen eis teen BBC | Netwerk24
Cliff Richard wen eis teen BBC
18 Julie 2018 13:54
Sir Cliff Richard het sy hofsaak oor die skending van sy privaatheid teen die BBC gewen.
Sir Cliff Richard bedank sy ondersteuners nadat hy sy geskiedkundige hofsaak teen die BBC gewen het. Foto: Reuters
'n Televisiespan van die BBC het in 2014 'n polisieklopjag op sy huis regstreeks uitgesaai, berig die Daily Mail.
Die klopjag is uitgevoer as deel van 'n ondersoek nadat 'n man beweer het die sanger het hom seksueel aangerand.
Die hof het beveel dat Richard £210 000 (sowat R3,6 miljoen) betaal word vir skadevergoeding. Die regter het ook beveel dat die sanger geregtig is op meer geld, waarvan die bedrag later bepaal sal word.
Ná die uitspraak het Richard sy vriende, familielede en sy regspan omhels.
"Ek kan dit nie glo nie, dis wonderlike nuus," het hy gesê.
Volgens die Daily Mail het die polisie in 2017 in 'n skikking buite die hof ingestem om hom £400 000 (net minder as R7 miljoen) te betaal.
Die regter het bevind die BBC het Richard se privaatheid op 'n "ernstige en sensasionele" manier geskend, berig die BBC. £20 000 is vir verswarende skadevergoeding nadat die BBC dié opname vir 'n kompetisie vir "scoop van die jaar" ingeskryf het.
Die BBC se nuushoof, Fran Unsworth, het gesê die uitspraak is 'n "dramatiese verskuiwing teen persvryheid".